b'\n_START_ARTICLE_\nViktorija Pavlovi\xc4\x8d\n_START_SECTION_\n\xc5\xbdivotopis i karijera\n_START_PARAGRAPH_\nViktorijina je majka upisala nju i njenu sestru u stolni tenis, jer nije htjela da zavr\xc5\xa1e na ulici. Viktorija je napredovala i ubrzo je postala \xc4\x8dlanom reprezentacije. 1995. je godine debitirala na svjetskom prvenstvu. Ipak, debi nije bio previ\xc5\xa1e uspje\xc5\xa1an i vrlo je brzo ispala iz natjecanja. Pavlovi\xc4\x8d je debitirala na Olimpijskim igrama 2000. u Sydneyu. U pojedina\xc4\x8dnoj su konkurenciji svi bjeloruski stolnotenisa\xc4\x8di ispali iz grupne faze. U parovima je Viktorija s Tatjanom Kostromitinom pro\xc5\xa1la skupinu, no ispale su ve\xc4\x87 u prvom krugu od Korejanki. 2002. je godine Pavlovi\xc4\x8d osvojila prve me\xc4\x91unarodne medalje - srebro i broncu na svom prvom europskom prvenstvu. 2004. godine na OI-u u Ateni Pavlovi\xc4\x8d je ispala u osmini zavr\xc5\xa1nice turnira. U parovima je s Kostromitinom ispala u prvom krugu od Talijanki. 2006. je godine na svjetskom prvenstvu u Bremenu Pavlovi\xc4\x8d osvojila prvu i jedinu medalju na svjetskim prvenstvima - broncu s mom\xc4\x8dadi Bjelorusije, pobjediv\xc5\xa1i Kinu u dvoboju za tre\xc4\x87e mjesto. 2008. je na Olimpijskim igrama u Pekingu nastupala samo u pojedina\xc4\x8dnoj konkurenciji. Ispala je u \xc5\xa1esnaestini zavr\xc5\xa1nice od tada aktualne olimpijske pobjednice Kineskinje Zhang Yining rezultatom 4:0.\n_START_SECTION_\nOsobni \xc5\xbeivot\n_START_PARAGRAPH_\nViktorija se udala za Rusa Aleksandra Afonina. Osim sestre blizanke, ima i starijeg brata Andreja Pavlovi\xc4\x8da - bjeloruskog biznismena. Hobi su joj slikanje i \xc4\x8ditanje. Govori bjeloruski, ruski, njema\xc4\x8dki i engleski.'